**Sofia Mária Danielovičová, 7 rokov, 1. kategória, poézia**

**ZUŠ Jána Melkoviča, Okružná 9, 064 01 Stará Ľubovňa**

**KRÍDLA**

Keby som mala krídla,

odletela by som do ďalekého Egypta.

Tam by som plachtila nad pyramídami

a šantila s oblakmi.

Potom by som sa vrátila domov

a letela cez konáre stromov.

**DEDKO**

Vyjdem na dvor,

hojdačka predo mnou sa kníše.

Kto ju spravil? No kto?

Dedko predsa.

Auto sa nám pokazilo...

Ktože ho opraví?

No predsa dedko!

Ten opraví všetko, všetko...

Je to dedko, dedko – vševedko.

**KUFOR,**

ten je zázračný,

skryl v sebe ľudské sny.

Pomáha snovým vílam,

keď nie sú sny poruke.

Prinesie ich v škatuľke:

aby deti dobre spali,

dospelí sa usmievali...

**PAVUČINA**

Keď fúka,

je ako pletený nadúvajúci sa padák.

Keď na ňu spadne rosa,

ligoce sa, ako by mala oblečenú diamantovú košeľu.

Pavúčik ju pletie vo dne, v noci.

Vždy sa snaží vytvoriť nové vzory.

A my nad tou fantáziou žasneme.

**ČOKOLÁDA**

To by bolo,

keby jabloň bola celá hnedá!

Prečo hnedá?

Čokoládou by bola obsypaná...

Preto teda.

A keby bola bledá?

Bielou čokoládou by rozkvitla.

Fíhá!

Riadna veda.

Spávať mi nedá...

Dám si radšej kúsok čokolády.